Grey-beheerliggaam kry pak slae oor Scheepers-besluitDeon Scheepers, hoof van Grey Kollege Sekondêre Skool in Bloemfontein. Foto: Facebook Die beheerliggaam van Grey Kollege Sekondêre Skool in Bloemfontein het Donderdag ŉ bloedneus in die hof gekry in die voortslepende drama tussen die beheerliggaam en Deon Scheepers, die skoolhoof. In die uitspraak wat Donderdag in die hooggeregshof in Bloemfontein deur waarnemende regterpresident Cagney Musi en regter Corné van Zyl gelewer is, is die besluit van dié spogskool se beheerliggaam op 15 Mei vanjaar om Scheepers van sy beheerliggaampligte te onthef, nietig verklaar. Hannes Peyper van Peyper Prokureurs, Scheepers se regsverteenwoordiger, het aan Maroela Media gesê hulle is baie bly oor die uitspraak. “Ons argument het op twee pilare gerus: Eerstens dat die beheerliggaam nie ŉ billike arbeidsregtelike proses gevolg het nie; en tweedens, selfs al hét hulle die regte prosedure gevolg, hulle steeds nie daardie besluit kan neem nie,” het Peyper gesê. Die hof het Peyper op albei punte gelyk gegee asook ŉ kostebevel teen die beheerliggaam vir Scheepers se regskoste, asook die Suid-Afrikaanse Onderwysersunie (SAOU) se regskoste uitgereik. Volgens Peyper behoort die koste van die twee sake saam sowat R2 miljoen te beloop. Die SAOU het aansoek gedoen om tot die saak toe te tree en die aansoek is toe Donderdag in die hof toegestaan. Maroela Media het vroeër berig Paul Sauer, voorsitter van die SAOU in die Vrystaat, het gesê hy wil dit onomwonde stel dat die SAOU nie kant kies nie en dat sy aansoek om tot die saak toe te tree vir dié unie bloot oor die wettigheid van die beheerliggaam se besluit gaan. “Dit is vir ons ŉ beginselbesluit. Ons wil die howe net inlig sodat daar uitsluitsel kan kom aangesien dit ook ŉ invloed op ander skole, ander hoofde en ander beheerliggame en lede kan hê,” het Sauer gesê. Die hof het gelas dat dit duidelik is dat Scheepers op 15 Mei as’t ware “in ŉ lokval” gelei is. “Ten spyte van protes en dat hy gevra het vir tyd om voor te berei teen al die aanklagtes wat [in die vergadering] aan hom voorgehou is, is hy letterlik deur die beheerliggaam gestoomroller om met die verrigtinge voort te gaan.” Die uitspraak stel dit verder dat dit “duidelik” is dat die beheerliggaam nie by magte was om die besluit om Scheepers van sy beheerliggaamspligte te onthef te neem nie. Die uitspraak meld ook dat die hele proses waarskynlik weggevreet het aan die respek wat die leerders vir Scheepers het. “Die gebrek aan respek wat aan hom bewys is, is voor die leerders gewys.” Van Zyl en Musi het ook gesê dit is belangrik om kennis te neem van die feit dat baie van die lede van die beheerliggaam nie eens bewus was van die klagte teen Scheepers nie aangesien dit alles klagte is wat gelê is voor die verkiesing van die huidige beheerliggaam op 16 Maart 2018. Nogtans moes hulle stem oor die kwessie. Musi het ook beveel dat die besluit om Jurie Geldenhuys, skoolhoof van Grey Kollege Primêre Skool, as tussentydse skoolbestuurder aan te stel ter syde gestel word. Henry Büchner, voorsitter van die skool se beheerliggaam, het Vrydagoggend aan Maroela Media gesê hy wil nie nou oor die uitspraak kommentaar lewer nie. Hy het gesê die beheerliggaam sal volgende week oor die aangeleentheid vergader om die uitspraak te bespreek en die pad vorentoe te bepaal.